ส่วนที่ 1

1. ข้อมูลสรุป

บริษัท แพรนด้า จิวเวลรี่ จำกัด (มหาชน) ก่อตั้งขึ้นเมื่อวันที่ 27 เมษายน 2527 โดย กลุ่มบริษัท
แพรนด้า ดีไซน์ จำกัด
โดยมีวัตถุประสงค์หลักเพื่อทำการผลิตและส่งออกเครื่องประดับอัญมณีที่ตัวเรือนทำด้วยโลหะทองคำและเนื้อเงิน
โดยได้รับการส่งเสริมการลงทุน (BOI) ครั้งแรกเมื่อปี 2527 ต่อเนื่องมาจนถึงปัจจุบัน
บริษัทได้ยื่นคำขอเป็น “บริษัทจดทะเบียน” ในตลาดหลักทรัพย์แห่งประเทศไทย
โดยหุ้นสามัญของบริษัทได้เริ่มทำการซื้อขายในตลาดหลักทรัพย์แห่งประเทศไทยตั้งแต่วันที่ 6
กรกฎาคม 2533 ภายใต้ชื่อ PRANDA และได้แปรสภาพเป็น บริษัทมหาชน ณ วันที่ 3 มิถุนายน
2537 ปัจจุบันบริษัทมีทุนจดทะเบียน 400,000,000 บาท และมีทุนชำระแล้วเท่ากับ 200,393,000
บาท มูลค่าที่ตราไว้หุ้นละ 1 บาท

ปี 2545 บริษัทและบริษัทย่อยมียอดขายส่งออกประมาณ 4.91 %
ของอุตสาหกรรมการผลิตเครื่องประดับอัญมณีแท้เพื่อการส่งออก
ซึ่งเป็นข้อมูลของสถาบันวิจัยและพัฒนาอัญมณีและเครื่องประดับแห่งชาติ (สวอ.)
และสัดส่วนยอดขายของบริษัทฯ แบ่งเป็น Export Sales 83 % และ Domestic Sales 17 %

บริษัทดำเนินกิจการประกอบธุรกิจเป็นผู้ผลิตและส่งออกเครื่องประดับอัญมณีที่ทำด้วยเนื้อเงินและทองคำ
โดยมุ่งผลิตเครื่องประดับอัญมณีบนตัวเรือนทองคำหรือเนื้อเงินในระดับราคาปานกลางเป็นผลิตภัณฑ์หลัก
เครื่องประดับที่บริษัทผลิตได้แก่ แหวน ต่างหู เข็มกลัด จี้ สร้อยคอ
และสร้อยข้อมือโดยใช้เครื่องหมายการค้าของบริษัท คือ PRANDA ตลาดต่างประเทศที่สำคัญ ได้แก่
สหรัฐอเมริกา แคนาดา สเปน รัสเซีย กลุ่มประเทศประชาคมเศรษฐกิจยุโรป ญี่ปุ่น ออสเตรเลีย
เอเชียแปซิฟิค และตะวันออกกลาง
สำหรับตลาดภายในประเทศบริษัทเป็นผู้ผลิตเครื่องประดับทองคำบริสุทธิ์ 99.99 %
และจัดจำหน่ายผ่านบริษัทย่อยคือบริษัท พรีม่าโกลด์ อินเตอร์เนชั่นแนล จำกัด นอกจากนี้
ยังมีรายได้จากการรับผลิตสินค้าพิเศษให้กับบริษัท หรือหน่วยงานราชการหรือสถาบันต่าง ๆ
ที่มีความต้องการสินค้าที่ระลึกหรือวัตถุมงคลที่จัดทำเป็นพิเศษ

ความสำเร็จของบริษัท
ล้วนมาจากการบริหารและการพัฒนาบุคลากรในสายการผลิตอย่างต่อเนื่องจนได้รับรางวัลเกียรติยศมากมาย
อาทิ รางวัลผู้ส่งออกดีเด่น (Prime Minster’s Export Award) ประจำปี 2538
การได้รับอนุมัติให้ใช้สัญลักษณ์ตราสินค้าไทย (Thailand’s Brand)
ในฐานะที่เป็นผู้ผลิตและส่งออกสินค้าที่ได้มาตรฐานในปี 2541 และในปี 2542
ช่างฝีมือของบริษัทยังได้รับรางวัลเหรียญทองแดงจากการแข่งขันฝีมือแรงงานนานาชาติ ครั้งที่ 35 ณ
เมืองมอลทรีออล ประเทศแคนาดา
และในปีเดียวกันช่างฝีมือของบริษัทได้รับรางวัลเหรียญทองและเหรียญเงิน
สาขาช่างเครื่องประดับอัญมณี ในการแข่งขันฝีมือแรงงานแห่งชาติ นอกจากนี้ในปี 2544
ช่างฝีมือของบริษัทได้รับรางวัลเหรียญทองแดง จากการแข่งขันฝีมือแรงงานนานาชาติ (โอลิมปิก)
ครั้งที่ 36 ณ กรุงโซล ประเทศเกาหลีใต้ ซึ่งล้วนเป็นเครื่องพิสูจน์คุณภาพของบุคลากรเป็นอย่างดี

วันที่ 3 เมษายน 2545
สำนักงานคณะกรรมการกำกับหลักทรัพย์และตลาดหลักทรัพย์อนุญาตให้บริษัทเสนอขายใบสำคัญแสดงสิทธิที่จะซื้อหุ้นสามัญของบริษัทฯ
จำนวน 200,000,000 หน่วย โดยจัดสรรให้กับผู้ถือหุ้นเดิม
(ที่มีรายชื่อปรากฏอยู่ในสมุดทะเบียนผู้ถือหุ้นวันที่ 19 ธันวาคม 2544) ในอัตราส่วน 1 หน่วย
ใบสำคัญแสดงสิทธิต่อ 1 หุ้นเดิม โดยไม่คิดมูลค่า ราคาการใช้สิทธิในการซื้อหุ้นสามัญต่อหน่วยเท่ากับ
2.80 บาท อายุใบสำคัญแสดงสิทธิที่จะซื้อหุ้นเท่ากับ 5 ปี นับแต่วันที่ออกใบสำคัญแสดงสิทธิ
มีจำนวนหุ้นสามัญที่จัดสรรไว้เพื่อรองรับใบสำคัญแสดงสิทธิที่จะซื้อหุ้นสามัญเท่ากับ 200,000,000 หุ้น
คิดเป็นร้อยละ 50 ของจำนวนหุ้นที่เรียกชำระแล้ว การใช้สิทธิในการซื้อหุ้นสามัญของบริษัทได้ทุก ๆ
เดือนในวันทำการสุดท้ายของแต่ละเดือนตลอดอายุของใบสำคัญแสดงสิทธิ ซึ่งอยู่ในระหว่างวันที่ 2
พฤษภาคม 2545 จนถึง 2 พฤษภาคม 2550

วันที่ 20 พฤษภาคม 2545
ตลาดหลักทรัพย์แห่งประเทศไทยรับใบสำคัญแสดงสิทธิที่จะซื้อหุ้นสามัญครั้งที่ 1
โดยจัดอยู่ในหมวดใบสำคัญแสดงสิทธิในการซื้อหุ้นสามัญ และใช้ชื่อย่อในการซื้อขายหลักทรัพย์ว่า
PRANDA-W

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)